Abenduaren 31

Navarra Suma talde parlamentarioari atxikitako foru parlamentari Cristina Ibarrola Guillén andreak idatziz erantzuteko galdera aurkeztu du (10-21-PES-00390), zeinaren bidez honako informazio hau eskatzen baitu:

*“1.- Osasunbidea-Nafarroako Osasun Zerbitzuko psikiatrek etxeko laguntzarik eman al diete gaixoei Osasun Mentaleko kudeatzaile berria izendatu zenetik gaur arte?*

*2.- Hala baldin bada, Osasunbidea-Nafarroako Osasun Zerbitzuko psikiatrek zenbat gaixo baloratu dituzte etxean, Osasun Mentaleko kudeatzaile berria izendatu zenetik gaur arte?*

*3.- Nafarroako Gobernuko Osasun Departamentuak aurreikusitako neurria al da oraindik ere etxeko laguntza psikiatrikoa?*

*4.- Osasun Departamentuak zer baliabide jotzen ditu beharrezkotzat etxeko laguntza psikiatrikoa bermatu ahal izateko?*

*5.- Nola eta noiz ezarriko du laguntza hori, kontuan hartuta Osasun Departamentuak egun bete gabe dituen psikiatriako baliabideak?*

*6.- Osasuneko kontseilariaren ustez, akatsa izan al zen eman ezin duen etxeko laguntza psikiatrikoa emateko konpromisoa hartzea?”.*

Hona hemen Nafarroako Gobernuko Osasuneko kontseilariak horretaz ematen dion informazioa:

Cristina Ibarrola Guillén andreak egin dituen galderei erantzun aurretik zenbait kontu argitu behar dira:

* Ibarrola andreak aipagai duen helburu operatiboa honako hau da: «Laguntza integrala sustatzea, nahasmendu mental larria diagnostikatua duten pertsonei zainketen jarraitutasuna bermatzen diena sare soziosanitario osoan».
* Helburu horretan zenbait ekintza-ildo definitzen dira, tartean «Etxeko esku-hartzeak sustatzea» izenekoa. Ez da inon azaltzen «psikiatrek etxean laguntza ematerik», ezta «etxeko ospitalizaziorik» ere.
* Nafarroako Osasun Mentaleko hurrenez hurreneko plan estrategikoetan eta Osasun Mentaleko Kudeatzailetza honen helburu operatiboetan ongi zehazturik dagoenez, Osasun Mentaleko sare anbulatorioan egiten diren esku-hartzeek eredu komunitarioan dute oinarria. Eredu horri talde-lanak eta arlo anitzeko esku-hartzeek eusten diote, beste ekintza batzuen artean.
* Azkenik, etxeko esku-hartzearen eta etxeko ospitalizazioaren arteko desberdintasuna azalduko dugu. Etxeko ospitalizazioa da ospitaleratzearen ordezko aukera bat non kalitatezko zainketa, tratamendu eta laguntzak jasotzen baitira, ospitalean jasotzen direnen gisakoak. Etxeko esku-hartzea da egoera berezietarako ekintza bat non Osasun Mentaleko laguntza-baliabideko profesional bat gaixoaren etxera joaten baita balorazioa edo esku-hartzea egitera. Osasun Mentaleko Sarean ez da etxeko ospitalizaziorik egiten, etxeko esku-hartzeak baizik.

Galderen erantzunak:

1. 2021eko maiatzetik 2021eko abenduaren 20ra arte 23 gaixori eman zaie laguntza etxean, arlo anitzeko esku-hartzeetan.
2. Psikiatrek 11 esku-hartze egin dituzte.
3. Etxeko esku-hartzeek salbuespenezko egoeretan edo krisialdietan garatu beharreko neurriak izaten jarraitzen dute.
4. Berrantolatu egin dira psikiatren, psikologo klinikoen eta erizainen agendak, krisi egoerei edo larrialdiei erantzuna emateko tarteak eduki ditzaten agenda horietan. Tarte horiek erabiliko dira etxeko esku-hartzeren bat egin beharra dagoenean.
5. Prozedura garatuta dago, eta helburukako itunean jasota.
6. Etxeko esku-hartzeak egin izan dira, egiten ari dira, eta nahi dugu egiten jarraitzea; agendak antolatu dira esku-hartze horiek errazago egin ahal izateko moduan.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko abenduaren 31n

Osasuneko kontseilaria: Santos Induráin Orduna